**არასამეწარმეო (არაკომერციული) იურიდიული პირის**

**საქართველოს რაგბის კავშირის**

**გამგეობის**

**2021 წლის 5 ნოემბრის**

**სხდომის ოქმი**

 2021 წლის 5 ნოემბერს, სასტუმრო „თბილისი მარიოტი“-ში, მდებარე მისამართზე: თბილისი, რუსთაველის გამზ. 13, გაიმართა ა(ა)იპ საქართველოს რაგბის კავშირის (რეგისტრაციის ნომერი, თარიღი: 00015/12/0013; 25/01/1999 წ. საიდენტიფიკაციო №204874911) (შემდგომში, სრკ ან კავშირი) გამგეობის სხდომა (შემდგომში, სხდომა).

 სხდომას ესწრებოდა გამგეობის 10 წევრი. სრკ-ს წესდების შესაბამისად, სხდომა გამოცხადდა გადაწყვეტილებაუნარიანად.

**სხდომაზე დამსწრე და წარმოდგენილი გამგეობის წევრები:**

1/დავით კაჭარავა (პირადი №01035000140);

 2/ იოსებ ტყემალაძე (პირადი № 01024009582);

3/ მერაბ ანთაძე (პირადი № 01005001907);

4/ აკაკი დავითულიანი (პირადი № 12001031106);

5/ გელა ქობულაძე (პირადი № 61006019618);

6/ გიორგი კობახიძე (პირადი №01011021299);

7/ ალექსანდრე ხვედელიძე (პირადი №01014002287);

8/ მამუკა გორგოძე (პირადი №01031003677);

9/ ზვიად თავართქილაძე (პირადი №01029001924);

10/ გრიგოლ ქერაშვილი (პირადი №35001058678).

**სხდომის თავმჯდომარედ არჩეულ იქნა:** დავით კაჭარავა

**სხდომის მდივანი:** ხატია შელია

**სხდომაზე დამსწრე სხვა პირები:** კავშირის ვიცე-პრეზიდენტები: ლაშა ხურციძე, თორნიკე გოგებაშვილი, ნიკოლოზ ალავიძე; იურისტი: ედუარდ ნაჭყებია; სადისციპლინო კომისიის თავმჯდომარე: მირიან თავზარაშვილი; საერთაშორისო ურთიერთობების მენეჯერი: ნატალია კურტანიძე.

**სხდომამ განიხილა დღის წესრიგში შევამალი შემდეგი საკითხები:**

1. კავშირის აჭარის ფილიალის საქმიანობის განახლება და მასთან დაკავშირებული საკითხები, ფილიალის ხელმძღვანელის კანდიდატურისა და წესდების ახალი რედაქციის დამტკიცება;
2. შპს „ქართული რაგბის მომავალი“-ს საკითხზე გამგეობის გადაწყვეტილების მიღება;
3. სადისციპლინო სააპელაციო კომისიის დებულების დამტკიცება;
4. სადისციპლინო საკითხებზე შეწყალების მექანიზმის განხილვა;
5. ხაზალიას საკითხის განხილვა;
6. სატრანსფერო დებულების განხილვა;
7. რაგბის კლუბი „რუსთავის ხარები“-ს განცხადების განხილვა;
8. პრეზიდენტის ფინანსური ანგარიშის და კავშირის საქმიანობის არსებული მდგომარეობის შესახებ ინფორმაციის მოსმენა;
9. რაგბის თემატიკით მხატვრული სერიალის გადაღებისა და სცენარის თაობაზე ინფორმაციის მოსმენა;

**სხდომამ გადაწყვიტა:**

**1/ პირველ საკითხთან დაკავშირებით, რომელიც შეეხებოდა** კავშირის აჭარის ფილიალის საქმიანობის განახლებას და მასთან დაკავშირებულ საკითხებს, ასევე ფილიალის ხელმძღვანელის კანდიდატურისა და წესდების ახალი რედაქციის დამტკიცებას, გამგეობის წევრებმა განიხილეს კავშირის აჭარის ფილიალის საქმიანობის განახლების, წესდების ახალი რედაქციის დამტკიცებისა და ფილიალის ხელმძღვანელის შეთანხმების საკითხები. კავშირის აჭარის ფილიალის საქმიანობის შეჩერება მოხდა 2019 წლის 2 ივლისის სრკ-ს გამგეობის გადაწყვეტილებით. მას შემდეგ ფილიალი, როგორც კავშირის სტრუქტურული ერთეული, არ ფუნქციონირებდა. მიმდინარე გამგეობის სხდომაზე წევრები მივიდნენ დასკვნამდე, რომ აჭარის ფილიალის საქმიანობა უნდა აღდგეს და იყოს უზრუნველყოფილი, რომ აჭარის ადგილობრივი ბიუჯეტიდან შემოსული დაფინანსება მიემართოს აჭარაში რაგბის განვითარებაზე. კავშირის პრეზიდენტმა გამგეობის წევრებს შესათანხმებლად წარუდგინა აჭარის ფილიალის ხელმძღვანელის, ბატონი, ილია ვერძაძის კანდიდატურა და ფილიალის განახლებული წესდების პროექტი. კანდიდატმა ისაუბრა ფილიალის საქმიანობის გეგმაზე. გამგეობის წევრებმა კენჭი უყარეს წარმოდგენილ საკითხს და **ერთხმად გადაწყიტეს:**

ა/ განახლდეს (აღდგეს) საქართველოს რაგბის კავშირის აჭარის ფილიალის საქმიანობა;

ბ/ მოწონებული იქნას და დამტკიცდეს აჭარის ფილიალის ხელმძღვანელის თანამდებობაზე პრეზიდენტის მიერ წარმოდგენილი ილია ვერძაძის კანდიდატურა (პირადი ნომერი: 61001016385);

გ/ დამტკიცდეს აჭარის ფილიალის წესდების ახალი რედაქცია წარმოდგენილი სახით;

დ/ გადაწყვეტილება ძალაში შევიდეს მისი მიღებისთანავე, 2021 წლის 5 ნოემბრიდან.

**2/ მეორე საკითხთან დაკავშირებით, რომელიც შეეხებოდა** შპს „ქართული რაგბის მომავალი“-ს საკითხზე გამგეობის გადაწყვეტილების მიღებას, კავშირის ვიცე-პრეზიდენტმა, ნიკოლოზ ალავიძემ გამგეობის წევრებს გააცნო აღნიშნული იურიდიული პირის რეგისტრაციის შეფერხებასთან დაკავშირებული ინფორმაცია. მან ასევე ისაუბრა შპს „ქართული რაგბის მომავალი“-ს დაფუძნების დადებით მხარეებზე. კერძოდ, 2021 წლის 30 ივლისს კავშირის გამგეობამ მიიღო გადაწყვეტილება შპს „ქართული რაგბის მომავალი“-ს დაფუძნებასთან და საქართველოს რაგბის კავშირის მასში მონაწილეობასთან დაკავშირებით. გამგეობის გადაწყვეტილებით ასევე განისაზღვრა დასახელებულ იურიდიულ პირში კავშირის მონაწილეობის ძირითადი პირობები. 29/10/2021 საჯარო რეესტრის #B21108762/3 გადაწყვეტილებით მოხდა სარეგისტრაციო წარმოების შეჩერება. საჯარო რეესტრის გადაწყვეტილებიდან ირკვევა, რომ წარმოების შეჩერების საფუძველს წარმოადგენდა შემდეგი გარემოებები:

1. შპს „ქართული რაგბის მომავალი“-ს ერთ-ერთი პარტნიორის ააიპ საქართველოს რაგბის კავშირის გამგეობის გადაწყვეტილება იურიდიული პირის დაფუძნების და მასში მონაწილეობის თაობაზე მიღებული იქნა 2021 წლის 30 ივლისს, სხდომის თავმჯდომარის ხელმოწერა დამოწმდა 2021 წლის 28 ოქტომბერს. სარეგისტრაციო წარმოების პროცესში დადგინდა, რომ საქართველოს რაგბის კავშირის მოქმედი სარეგისტრაციო მონაცემების თანახმად, აღნიშნულ სხდომაში მონაწილე 5 გამგეობის წევრი აღარ წარმოადგენს კავშირის გამგეობის წევრებს. აქედან გამომდინარე, საჯარო რეესტრმა მიიჩნია, რომ გამგეობის 30/07/2021 წლის გადაწყვეტილება ვერ გამოდგება წარმოდგენილი განცხადების საფუძველზე იურიდიული პირის რეგისტრაციის საფუძვლად.
2. საჯარო რეესტრის სააგენტოში წარდგენილი წესდების მე-7 მუხლი, რომელიც არეგულირებს საზოგადოებიდან პარტნიორთა გასვლის საკითხებს აკეთებს მითითებას „მეწარმეთა შესახებ“ საქართველოს კანონის 144-ე მუხლზე, ამასთან მოქმედი კანონი არ შეიცავს წესდებაში მითითებულ მუხლს, ხოლო კანონის ახალი რედაქცია ძალაში შედის 2022 წლის 1 იანვრიდან. აქედან გამომდინარე, სააგენტომ მიიჩნია, რომ წესდებაში მითითებული მუხლი ვერ იქნება გამოყენებული აღნიშნული ურთიერთობის დასარეგულირებლად, რაც ასევე წამოადგენს რეგისტრაციის შეჩერების საფუძველს.

 სააგენტოს მიერ დადგენილი ხარვეზის აღმოსაფხვრელად განისაზღვრა 30 კალენდარული დღე და განმცხადებელს განემარტა, რომ რეგისტრაციის უზრუნველსაყოფად მითითებულ ვადაში წარმოსადგენია კორექტირებული სადამფუძნებლო დოკუმენტაცია.

 კავშირის ვიცე-პრეზიდენტმა გამგეობის ახალ შემადგენლობას გააცნო შპს“ქართული რაგბის მომავალი“-ს დაფუძნების იდეა და სამომავლო გეგმები. მისი განმატებით, იურიდიული პირი იოპერირებს სპორტული მედიის სივრცეში. კერძოდ, მსოფლიო ბესტსელერი გამოცემის, ბრიტანეთის Rugby World Magazine ფრანჩიზის საფუძველზე. გეგმაში არის მაღალი ხარისხის კონტენტის სპორტული ჟურნალის Rugby World Georgia - ს გამოცემა.

 გამგეობის წევრებმა კენჭი უყარეს წარმოდგენილ საკითხს და **ერთხმად გადაწყიტეს:**

ა) საქართველოს რაგბის კავშირის წესდების შესაბამისად თანხმობა მიეცეს და დამტკიცდეს კავშირის პრეზიდენტის გადაწყვეტილება (ინიციატივა) შპს „ქართული რაგბის მომავალი“-ს დაფუძნებასთან და საქართველოს რაგბის კავშირის მასში მონაწილეობასთან დაკავშირებით შემდეგი არსებითი პირობებით:

1. იურიდიული პირის სამართლებრივი ფორმა და სახელწოდება: შპს „„ქართული რაგბის მომავალი“;
2. წილობრივი მონაწილეობა:
* ა(ა)იპ საქართველოს რაგბის კავშირი (ს/კ 204874911) – 34 %
* შპს რაგბის ჟურნალისტთა ლიგა (ს/კ404618507) – 33 %
* შპს მომავალი საქართველო (ს/კ 418472156) – 33 %
1. საქმიანობის საგანი:
* პერიოდული სარაგბო ჟურნალ Rugby World Georgia - ს გამოცემა;
* ჟურნალ Rugby World Georgia - ს ვებ-გვერდის შექმნა და ყოველდღიურ რეჟიმში ინფორმაციის განთავსება;
* ჟურნალ Rugby World Georgia - ს გვერდების შექმნა და ინფორმაციის გავრცელება სოციალურ ქსელებში;
* დივერსიფიკაციის წესით ნებისმიერი სხვა საქმიანობის განხორციელება, როგორც საქართველოში, ასევე სხვა ქვეყნებში, რომელიც არ არის აკრძალული ამ ქვეყნების კანონმდებლობით.
1. დირექტორი: დავით სამსონიძე (პირადი ნომერი: 59001004991).

ბ) შეთანხმდეს წესდების ახალი რედაქცია, რომელშიც გასწორებულია საჯარო რეესტრის სააგენტოს #B21108762/3 გადაწყვეტილებით დადგენილი ხარვეზი;

გ) მიეცეს უფლება საქართველოს რაგბის კავშირის პრეზიდენტს მოახდინოს აღნიშნული იურიდიული პირის დაფუძნებასთან და საქმიანობასთან დაკავშირებით ნებისმიერი მოქმედების განხორციელება და ღონისძიების გატარება.

დ) ეს გადაწყვეტილება ამოქმედდეს მისი მიღებისთანავე, 2021 წლის 5 ნოემბრიდან.

**3/ მესამე საკითხთან დაკავშირებით, რომელიც შეეხებოდა** სადისციპლინო სააპელაციო კომისიის დებულების დამტკიცებას, კავშირის ვიცე-პრეზიდენტმა ლაშა ხურციძემ გამგეობის წევრებს წარუდგინა კომისიის დებულების პროექტი. სხდომაზე დამსწრე კავშირის იურისტმა განმარტა, რომ დებულება ასახავს სააპელაციო კომისიის მუშაობის პროცედურულ საკითხებს. გამგეობის წევრებმა, აკაკი დავითულიანმა და მერაბ ანთაძემ დასვა კითხვები: (1) სააპელაციო კომისიის მუშაობის ხარჯებთან დაკავშირებით და (2) კომისიის გადაწყვეტილებების საჯაროობის და სარაგბო საზოგადოების ინფორმირებულობის უზრუნველსაყოფად კავშირის ოფიციალურ ვებ გვერდზე გამოქვეყნებასთან დაკავშირებით. ვიცე-პრეზიდენტმა განმარტა, რომ კომისიის ხარჯებს ანაზღაურებს საჩივრის წარმდგენი კლუბი, ხოლო საჩივრის დაკმაყოფილების შემთხვევაში მას დაუბრუნდება გადახდილი საფასური. რაც შეეხება კომისიის გადაწყვეტილებების საჯაროდ გამოქვეყნებას, აღნიშნული საკითხი აუცილებლად იქნება გათვალისწინებული და მოხდება სააპელაციო კომისიის ყველა გადაწყვეტილების კავშირის ოფიციალურ ვებ გვერდზე გამოქვეყნება.

 გამგეობის წევრებმა კენჭი უყარეს წარმოდგენილ საკითხს და **ერთხმად გადაწყიტეს:**

ა) დამტკიცდეს წარმოდგენილი სახით სადისციპლინო სააპელაციო კომისიის დებულება.

ბ) ეს გადაწყვეტილება ამოქმედდეს მისი მიღებისთანავე, 2021 წლის 5 ნოემბრიდან.

**4/ მეოთხე საკითხთან დაკავშირებით, რომელიც შეეხებოდა** სადისციპლინო საკითხებზე შეწყალების მექანიზმის განხილვას, გამგეობის თავმჯდომარემ, დავით კაჭარავამ გამგეობის წევრებს წარუდგინა მოსაზრება და კვლევა შეწყალების მექანიზმების არსებობაზე სხვადასხვა წამყვან სარაგბო ქვეყნებში. მისი ინფორმაციით, მსოფლიო რაგბს არ გააჩნია ასეთი მექანიზმი, არც გულისხმობს იმას, რომ მსოფლიო რაგბის მიდგომებით დაკისრებულ დისციპლინარულ სახდელებს მოიხდიან სრულად. აღსანიშნავია, რომ მხოლოდ ავსტრალიას დარჩა ასეთი მექანიზმი, თუმცა მისი გამოყენება ხდება მკაცრი წესებით. სხვა ისეთმა ქვეყნებმა, სადაც არსებობდა ასეთი მექანიზმი, მაგალითად ზელანდია, გააუქმეს იგი და დღეის მდგომარეობით დისციპლინარულ გადაცდომებზე არავითარი შეწყალების წესები აღარ მოქმედებს. გამგეობის თავმჯდომარემ მიმართა წევრებს, რომ პირველ რიგში აუცილებელია იმის განსაზღვრა თუ რამდენად საჭიროა სადისციპლინო დარღვევებზე შეწყალების მექანიზმის არსებობა, ხოლო დადებითი გადაწყვეტის შემთხვევაში ისეთი შემთხვევებზე შეთანხმება, რომლის დროსაც შესაძლებელი გახდება შეწყალების გამოყენება. კავშირის პრეზიდენტმა და სხდომაზე დამსწრე სადისციპლინო კომისიის თავმჯდომარემ გამგეობის წევრებს განუმარტეს სადისციპლინო სახდელების პრინციპი, რა დროსაც დამრღვევის სამუდამო დისკვალიფიკაცია გამოიყენება მხოლოდ განმეორების (რეციდივი) შემთხვევაში. პრეზიდენტმა ისაუბრა სტადიონებზე წესების დარღვევის, მათ შორის მოთამაშეთა და მსაჯთა მიერ დაძაბულობის ინიცირებისა და არანორმატიული ლექსიკის ხშირი გამოყენების შესახებ. მან აღნიშნა, რომ ასეთი დაძაბული ვითარების პირობებში, როდესაც სადისციპლინო წესების დარღვევას გააჩნია ხშირი, თითქმის სისტემატური ხასიათი კარგად გასააზრებელი და დასაფიქრებელია თუ რამდენად გამართლებულია შეწყალების მექანიზმის არსებობა მძიმე დარღვევათა განმეორების პრევენციის კუთხითაც. გამგეობის წევრებმა მიიჩნიეს, რომ ამ ეტაპზე რაიმე შეწყალების მექანიზმის შემოღება არ იქნება გამართლებული და საჭიროა დისკვალიფიკაციის გამოყენების შემთხვევებზე დაკვირვება.

**5/ მეხუთე საკითხთან დაკავშირებით, რომელიც შეეხებოდა** ლევანხაზალიას საკითხის განხილვას, გამგეობის წევრები კიდევ ერთხელ მიუბრუნდნენ აღიშნულ საკითხს და მოისმინეს კავშირის ვიცე-პრეზიდენტის, ლაშა ხურციძის მიერ მოწოდებული ინფორმაცია, რომლის თანახმადაც ლევან ხაზალია ითხოვდა 2006 წელს რაგბის კავშირთან გაფორმებული მემორანდუმის პირობების განხილვას. გამგეობის წევრებმა მიიჩნიეს, რომ საჭიროა ყველა იმ გარემოების უტყუარად დადასტურება, რომელთა შესახებაც აცხადებს ბატონი ხაზალია. შესაბამისად, მათ აღნიშნეს, რომ მიზანშეწონილია კავშირის აღმასრულებელმა პირებმა გააგრძელონ ინფორმაციის გადამოწმება და უტყუარი მტკიცებულებების მოძიება, ასეთის არსებობის შემთხვევაში.

**6/ მეექვსე საკითხთან დაკავშირებით, რომელიც შეეხებოდა** განახლებული სატრანსფერო დებულების პროექტის განხილვას, გამგეობის თავმჯდომარემ გააცნო გამგეობის წევრებს მოქმედი სატრანსფერო დებულების პრობლემები. გამგეობის წევრებს წინასწარ გაეგზავნათ სატრანსფერო პროექტი და ძირითადი საკითხები, რომლებიც საჭიროებდა შეთანხმებას. გამგეობის წევრმა, აკაკი დავითულიანმა აღნიშნა, რომ მისი ინფორმაციით მთავარ პრობლემას, რომლის ირგვლივაც ხშირად გამოითქმება მოსაზრებები, წარმოადგენს მოთამაშეთა ასაკი, რომლის შემთხვევაშიც ხდება მშობლიური კლუბების მიერ კომპენსაციის მოთხოვნა. მისი აზრით სატრანსფერო კომპენსაციების საკითხი მაქსიმალურად სამართლიანად უნდა იყოს გადაწყვეტილი, რომ კლუბებს ბავშვთა რაგბის განვითარების მეტი ინტერესი გაუჩნდეთ, ამავდროულად მოთამაშის და მიმღები კლუბების ინტერესებიც პროპორციულად დაცული იყოს. ალექსანდრე ხვედელიძემ დასძინა, რომ იგი თავიდანვე წინააღმდეგი იყო 25 წელზე ზემოთ მოთამაშეების ტრანსფერისას მიმღები კლუბებისათვის საკომპენსაციო თანხის დაკისრებისა. აღსანიშნავია, რომ მოქმედი სატრანსფერო წესებით მოთამაშეთა ასაკი, რომლის დროსაც არსებობს კომპენსაციის გადახდის ვალდებულება შეადგენს 18-28 წელს. კავშირის ვიცე-პრეზიდენტმა, ლაშა ხურციძემ აღნიშნა, რომ მიზანშეწონილია მიმდინარე წლის დეკემბრის ბოლომდე შენიშვნების წარმოდგენა და განხილვა იმისათვის, რომ გაზაფხულიდან სატრანსფერო ფანჯრის გახსნისას არსებობდეს ბოლომდე გამართული დებულება. კავშირის პრეზიდენტმა საკითხის სათანადოდ გაანალიზებისა და შეთანხმების მიზნით შესთავაზა გამგეობის წევრებს სამუშაო ჯგუფების ჩამოყალიბება. სხდომის თავმჯდომარემ მიმართა გამგეობის წევრებს თხოვნით, რათა მათ დროულად წარმოედგინათ თავისი მოსაზრებები სატრანსფერო დებულების პროექტთან დაკავშირებით.

**7/ მეშვიდე საკითხთან დაკავშირებით, რომელიც შეეხებოდა** რაგბის კლუბი „რუსთავის ხარები“-ს განცხადების განხილვას, გამგეობის წევრები გაეცნეთ კლუბის მოსაზრებას იმასთან დაკავშირებით, რომ რაგბის კლუბი „რუსთავის ხარები“-ს და კლუბის ვეტერანი მორაგბეების დამსახურების და კლუბის ისტორიის გათვალისწინებით მიზანშეწონილი იქნება რუსთავის სარაგბო სტადიონს ეწოდოს „ხარები არენა“. გამგეობის წევრებმა გამოთქვეს მოსაზრება, რომ სახელწოდებაში უმჯობესია ფიგურირებდეს ასევე ქალაქი რუსთავის დასახელებაც, თუმცა მათ მისცეს რეკომენდაცია კლუბის წარმომადგენელს, გამგეობის წევრს გრიგოლ ქერაშვილს, რომ აღნიშნული საკითხის თაობაზე კლუბმა გაიაროს კონსულტაცია ასევე ქ. რუსთავის მერიასთან.

**8/ მერვე საკითხთან დაკავშირებით, რომელიც შეეხებოდა** პრეზიდენტის ფინანსური ანგარიშის და კავშირის საქმიანობის არსებული მდგომარეობის შესახებ ინფორმაციის მოსმენას, გამგეობის წევრებს პრეზენტაცია წარუდგინა ვიცე-პრეზიდენტმა ნიკოლოზ ალავიძემ და კავშირის პრეზიდენტთან ერთად მოახსენა გამგეობას კავშირის მიმდინარე ფინანსური და სამეურნეო მდგომარეობის თაობაზე, ასევე დაწყებული და დაგეგმილი პროექტების შესახებ. წარმოდგენილი ანგარიში შეეხებოდა შემდეგ საკითხებს: (1) კავშირის შემოსავლები, ხარჯები, ფინანსური ვალდებულებები; (2) ვალდებულებათა შესრულება და პრიორიტეტები, კრედიტორებთან მიღწეული შეთანხმებები; (3) ურთიერთობები სპონსორებთან; (4) დაზღვევის საკითხები, მათ შორის საბავშვო ფესტივალების პასუხისმგებლობის დაზღვევა; (5) 2021 წლის გაზრდილი საბიუჯეტო დაფინანსება და მისი განაწილება; (6) მიმდინარე პროექტები: 100 ახალი მოედანი საქართველოს მასშტაბით, რაგბი ტივი-ს განახლებული პირობები, ახალი სარაგბო ბესტსელერი-ჟურნალი ქართულ ენაზე World Rugby Georgia, რაგბის თემატიკაზე ახალი ქართული სერიალი „ის ბიჭები“, ურთიერთობები ახალ სტრატეგიულ პარტნიორებთან (იურიდიული და საკონსულტაციო კომპანიები) და სხვა. კავშირის პრეზიდენტმა ისაუბრა მიმდინარე მოლაპარაკებებზე სტრატეგიულ პარტნიორებთან, მომავალ სპონსორებთან და სასპონსორო პაკეტების ოპტიმალურ ღირებულებაზე. პრეზიდენტმა ყურადღება გაამახვილა ბრენდის შეფასების აუცილებლობაზე. მან აღნიშნა, რომ კავშირმა უკვე მოახდინა ბრენდის პირველადი შეფასება, თუმცა იგეგმება ქართული რაგბის ბრენდის უფრო ძირფესვიანი ანალიზი და ზუსტი საბაზრო ღირებულების დადგენა. კლუბების მიერ საბიუჯეტო დაფინანსების გამოყენების საკითხთან დაკავშირებით, პრეზიდენტმა აღნიშნა, რომ მნიშვნელოვანია კლუბებმა შეძლონ მიღებული დაფინანსების მიზნობრივად გამოყენება და სათანადოდ მართვა, ხოლო კავშირის მხრიდან განხორციელდება აღნიშნული პროცესის აუდირება.

**9/ მეცხრე საკითხთან დაკავშირებით, რომელიც შეეხებოდა** ქართული რაგბის თემატიკით ახალი მხატვრული სერიალის შესახებ ინფორმაციის მოსმენას, კავშირის ვიცე-პრეზიდენტმა, ნიკოლოზ ალავიძემ გამგეობის წევრებს მიაწოდა ინფორმაცია სერიალთან და მის სცენართან დაკავშირებით. კერძოდ, რაგბის პოპულარიზაციის მიზნით კავშირის მენეჯმენტმა მოიკვლია ბაზრის თანამედროვე ტენდენციები და ჩამოყალიბდა მასზედ, რომ სარაგბო თემატიკის ქართული სერიალის გადაღება, რომელიც ნათლად წარმოაჩენს როგორც ქართული რაგბის განვითარებას, ასევე ქვეყნის კულტურას, კარგ როლს შეასრულებს სპორტის ამ სახეობის პოპულარიზაციის კუთხით. ამ იდეის განხორციელების მიზნით, შეირჩა წარმატებული ქართველი რეჟისორი, გელა ბაბლუანი, რომელიც საფრანგეთსა და აშშ-ში მოღვაწეობს. აღსანიშნავია, რომ მის მიერ ბოლოს გადაღებული მხატვრული სერიალი გაყიდულია 32 ქვეყანაში. გამომდინარე იქედან, რომ კავშირის მენეჯმენტის მიზანია არამხოლოდ კულტურული თვალსაზრისით ღირებული პროდუქტის შექმნა, არამედ მისგან ეკონომიკური სარგებლის მიღებაც, დასახელებული არჩევანი მიიჩნიეს ამ მიზნის მიღწევის საუკეთესო საშუალებად. ვიცე-პრეზიდენტის განმარტებით, გეგმაშია სერიალის რეალიზება როგორც ქვეყნის შიგნით, ასევე ქვეყნის გარეთ, რაც განაპირობებს გრძელვადიანი სარგებლის მიღების შესაძლებლობას, მათ შორის სარეკლამო გზავნილების განთავსებით (ე.წ. „პროდაქთ პლეისმენთი). სერიალის ავტორთან შეთანხმებით, თითოეული სერიის ხანგრძლივიობა იქნება 40-44 წუთი, პროექტი 3 სეზონისაგან იქნება შემდგარი და თითოეული სეზონი 8 სერიით იქნება წარმოდგენილი. სცენარზე და რეჟისურაზე იმუშავებს გელა ბაბლუანი, სცენარის დამუშვების და დახვეწის პროცესში ასევე ჩართული იქნება ბატონი თემურ ბაბლუანი და გელა ბაბლუანის ფრანგული სტუდია. პროექტის ბიუჯეტია: სცენარის მომზადება 60,000 აშშ დოლარი. ხოლო თითოეული სერიის წარმოება 35-40 ათასი აშშ დოლარის ფარგლებში. აქედან, სცენარის დასრულების შემდეგ გადაღებისათვის საჭირო დაფინანსების მოძიებაში ჩაერთვებიან სცენარის ავტორი და რეჟისორი, რაც გათვალისწინებულია ხელშეკრულებითაც. პირველ დაინტერესებულ ინვესტორად გამოიკვეთა საზოგადოებრივი მაუწყებელი. ასევე აქტიურად მიმდიანრეობს მოლაპრაკებები საერთაშორისო ბროკერებთან, ვისთანაც მუშაობის პროდუქტიული გამოცდილება გააჩნია თავად ბატონ ბაბლუანს.

 გამგეობის წევრებმა დადებითად შეაფასეს წარმოდგენილი ინფორმაცია, მოიწონეს სერიალის გადაღების იდეა და მისი განხორციელების გზები.

**გამგეობის სხდომის თავმჯდომარე, დავით კაჭარავა.**